SKRIFTLIG FORESPØRGSEL E-2974/02

af Pere Esteve (ELDR)og Camilo Nogueira Román (Verts/ALE) til Kommissionen

(22. oktober 2002)

Om: Ydelse af europæisk støtte til økonomisk udvikling i landområderne i distriktet Safor

Distriktet Safor (den autonome region Valencia) har indgivet to projekter med ansøgning om støtte fra programmet Proder II. Det første projekt (APE-Safor) blev indgivet af Associació per a la Promoció Econòmica de la Safor (sammenslutningen til økonomisk udvikling af Safor), som omfatter Mancomunitat de la Safor (Sammenslutningen Safor) og Escuela Politécnica Superior de Gandía (polyteknisk læreanstalt) samt en halv snes private sammenslutninger i form af virksomheder og sociale, økologiske og kulturelle foreninger. Det andet projekt (Vernissa-Serpis) blev indgivet af fem kommuner med borgmestre fra Partido Popular (PP) i området Vall de Vernissa. Sidstnævnte projekt var ukendt for tre borgmestre fra andre politiske partier, hvis kommuner i princippet kunne nyde godt af den ønskede støtte. Det førstnævnte projekt, som havde fået tilslutning fra alle politiske partier, og som var blevet drøftet i de berørte kredse med fuldstændig åbenhed, omfattede alle kommuner i distriktet (heriblandt også kommunerne fra Vernissa-Serpis-projektet) for at undgå en opsplitning af distriktet. De fem nævnte borgmestre vedtog imidlertid at gå uden om de øvrige og indgive deres eget projekt. Consellería de Agricultura de la Generalitat Valenciana (en institution, der fordeler støtten) tildelte støtten til projektet Vernissa-Serpis, mens det forkastede det andet projekt, som sigtede mod samme mål, og som ville have været til fordel for hele Safor-distriktet.

De ansvarlige for APE-Safor ansøgte i en måned om tilladelse til at kontrollere dokumentationen for ydelsen af støtten til Proder-projekterne i Valencia, men de opnåede kun et møde på en time inden udløbet af fristen for indgivelse af klager mod tildelingen af støtte fra dette program. De havde således på forhånd forberedt klagen, hvori de anmodede om annullering af tildelingen af støtte fra Proder-programmet med den begrundelse, at Generalitat i Valencia havde undladt at give dem oplysninger, idet APE-Safor ikke havde fået kendskab til de grundlæggende kriterier og til den evaluering, der havde ført til forkastelsen af projektet (afgørelsen om godkendelse nævner blot de planer, der er blevet udvalgt, og dem, der er blevet forkastet, og den bygger på en evaluering, der ikke er offentliggjort). De henviste i klagen til, at al dokumentation vedrørende tildeling af støtte fra en offentlig administration fuldt ud skal være offentlig og gennemskuelig, og at en begrænsning heraf udgør en uretfærdig tilsløring og i det foreliggende tilfælde gør sammenslutningen APE-Safor forsvarsløs. De mente yderligere, at denne afgørelse var i modstrid med EU-bestemmelserne om gennemførelse af udviklingsprojekter i landdistrikter, hvad angår sammensætningen af lokale aktionsgrupper og disses formandskab. De understregede særlig, at evalueringsudvalget, som skulle tildele midlerne, udelukkende bestod af personer, der var udpeget af PP-styrede institutioner. Klagen blev afvist af Consellería de Agricultura den 22. juli 2002, hvilket tilskynder stillerne af forespørgslen til at indgive klagen til de europæiske institutioner.

Har Kommissionen kendskab til disse omstændigheder? Agter den at træffe foranstaltninger for at undersøge og afhjælpe denne formodede dårlige forvaltning og anvendelse i politisk øjemed af europæiske midler fra visse administrationers side?

Svar afgivet på Kommissionens vegne af Franz Fischler

(22. november 2002)

Kommissionen er bekendt med det problem, som de ærede medlemmer påpeger, idet sammenslutningen Safor den 31. juli 2002 sendte en skrivelse til det medlem af Kommissionen, der har ansvaret for Generaldirektoratet for Landbrug. Generaldirektøren for Landbrug afgav den 19. september 2002 et svar til sammenslutningen Safor.

Kommissionen gav i sit svar udtryk for, at den så med bekymring på manglen på oplysninger og gennemsigtighed og de uregelmæssigheder, der kan være begået, og som nævnes af repræsentanten for sammenslutningen Safor.

Udvælgelsen af de lokale aktionsgrupper foretages udelukkende af de nationale myndigheder. Udvælgelseskriterierne i den autonome region Valencia's integrerede operationelle program, som Kommissionen har godkendt gennem vedtagelse af en beslutning(1), og som har været genstand for en særlig kommissionsundersøgelse i forbindelse med forhandlingerne, skal overholdes.

Generaldirektoratet for Landbrug har henvendt sig til det spanske landbrugsministerium med det problem, som den er blevet gjort opmærksom på af de ærede medlemmer, med henblik på at få skabt klarhed over de punkter, hvor der er uenighed. Hvis det konstateres, at EF-bestemmelserne er blevet overtrådt, eller at der er tale om svig, bliver sagen forelagt de kompetente myndigheder.

(1) K(2001) 249 af 7.3.2001.